**Beszámoló**

**Szombathely Megyei Jogú Város Bűnmegelőzési és Közbiztonsági Koncepciójának**

**2022.07.01-2025.03.31. időszakra szóló Cselekvési Programja végrehajtásáról**

Szombathely Megyei Jogú Város Közgyűlése a 41/2006. (II.23.) Kgy. számú határozatával elfogadta a város Bűnmegelőzési és Közbiztonsági Koncepcióját, majd a 261/2022. (VI.27.) Kgy. számú határozatával, valamint a 96/2024 (IV.25.) Kgy. számú határozatával módosítva elfogadta a koncepció alapján elkészített 2022.07.01-2025.03.31. időszakra szóló Cselekvési Programot. Az elfogadott Cselekvési Program elmúlt időszakra vonatkozó végrehajtásáról az alábbi tájékoztatást adjuk:

A Cselekvési Programban foglalt feladatok egyik legfőbb végrehajtója a Bűnmegelőzési, Közbiztonsági és Közrendvédelmi Bizottság (a továbbiakban: Bizottság) volt, amely üléseit főszabály szerint Szombathely Megyei Jogú Város Közgyűlésének a hónap utolsó csütörtökjén tartott üléseit megelőző hétfői napokon tartotta. Az ülések évekre bontva az alábbiak szerint alakultak 2022.07.01-től kezdve:

* 2022: 3 rendes + 1 rendkívüli ülés;
* 2023: 10 rendes ülés;
* 2024: 9 rendes ülés;
* 2025: 3 rendes ülés.

Az ülések rendes helyszíne a Városháza (Szombathely, Kossuth L. u. 1-3.) I. emeleti Kisterme volt, sor került azonban 4 alkalommal külső helyszínen tartott ülésre is, a vendéglátó szervezetek meghívása alapján:

* 2023. április 24-én a Vas Vármegyei Katasztrófavédelmi Igazgatóságon (Szombathely, Ady E. tér 1.);
* 2023. május 22-én a Szombathely Országos Büntetés-végrehajtási Intézetben (Szombathely, Söptei út);
* 2024. május 27-én a Víztorony Látogatóközpontjában (Szombathely, Szent Flórián krt. 9., Brenner park);
* 2024. szeptember 23-án a Közterület-felügyelet irodahelyiségében (Szombathely, Ady tér 40.).

A megtárgyalt témák – igazodva a Cselekvési Programban foglaltakhoz – felölelték a bűnmegelőzés, közbiztonság és közrendvédelem legfontosabb területeit, illetve az ezekkel kapcsolatos önkormányzati munkát. A napirendek tematikailag az alábbiak szerint alakultak:

* rendőrség tevékenységéről, intézkedéseiről, biztosításairól, közbiztonságról szóló tájékoztatás;
* önkormányzati pénzügyekkel (költségvetés, zárszámadás, maradványelszámolás) kapcsolatos napirend;
* polgárőr egyesületek bemutatkozásáról, támogatásáról, pályázatáról szóló döntés;
* közlekedéssel, forgalombiztonsággal, forgalmi renddel, mikromobilitási járművekkel kapcsolatos napirend;
* köztisztasággal, feljelentésekkel, rendeletekkel kapcsolatos tájékoztatás, döntés;
* Közterület-felügyelet tevékenységéről, intézkedéseiről, biztosításairól szóló tájékoztatás;
* közterületi térfigyelő kamerarendszerrel kapcsolatos tájékoztatás, döntés;
* Bűnmegelőzési koncepcióhoz tartozó önkormányzati támogatásokról szóló döntés;
* ügyrendi, bizottsági határozatok végrehajtásáról szóló beszámoló;
* kábítószerüggyel (KEF), fiatalokkal kapcsolatos napirend;
* kitüntetésekről („Szombathely Közrendjéért-díj”, „Szombathely Közbiztonságáért-díj”) szóló döntés;
* járványüggyel kapcsolatos tájékoztatás;
* önkormányzati takarékossági programmal kapcsolatos döntés;
* kárt okozó vaddisznók belterületi megjelenésével kapcsolatos napirend;
* civil ügyekkel (Civil Fórum, Civil Koncepció) kapcsolatos napirend;
* különböző szervezetek (Hunor Mentőszervezet, VVKI, SzOBVI) bemutatkozása;
* katasztrófavédelmi gyakorlatról tájékoztatás;
* Egészségfejlesztési Stratégiával kapcsolatos döntés;
* szociális ügyekkel (menekültek segítése, szén-monoxid érzékelők támogatása) kapcsolatos napirend.

A Bizottság folytatta a korábbi években a Polgármesteri Hivatal kommunikációs vezetője segítségével elindított célirányosan megjelenő bűnmegelőzési és közbiztonsági tárgyú tájékoztatókat. Az elmúlt időszakban a Bizottság elnöke több alkalommal adott tájékoztatást a bizottság tevékenységéről és a közbiztonság helyzetéről az írott médiákban és a Városi Televízió „Közrend” című közéleti magazin műsorában.

Szombathely Megyei Jogú Város Önkormányzata – a Közgyűlés 4/2025. (I.30.) Kgy. számú határozatában meghozott döntése alapján – csatlakozott a Strong Cities Network /Erős Városok Hálózata/ szervezethez, amelyben a Bizottság elnöke képviseli az Önkormányzatot.

A társadalmi bűnmegelőzés népszerűsítése érdekében az Önkormányzat a Bizottsággal közösen továbbra is támogatta a rendvédelmi szervek, társadalmi szervezetek és civil szervezetek által megszervezésre kerülő programokat.

A Bizottság figyelemmel kísérte a városban kiépített, a Közterület-felügyelet által működtetett térfigyelő kamerarendszert. A bizottság javaslataival hozzájárult a kamerarendszer továbbfejlesztéséhez és bővítéséhez. A kamerarendszer az elmúlt időszakban tovább fejlődött. Az Önkormányzat megvalósította a térfigyelő kamerarendszer korszerűsítését, amelynek keretében az elavult analóg kamerák lecserélésre kerültek.

2022-ben lecserélt analóg kamerák helyszínei:

* Kormányablak hangszóróval (Bejczy I. u. 1.)
* Szent Márton tér hangszóróval
* Szűrcsapó 1 hangszóróval
* Szűrcsapó 2 hangszóróval
* Szűrcsapó 3
* Szűrcsapó 4
* Szűrcsapó 5
* Szűrcsapó 6
* Szűrcsapó 7
* Szűrcsapó 8
* Szűrcsapó 9
* Szűrcsapó 10
* Gyöngyösparti sétány - Szt. Márton u. kereszteződés hangszóróval
* Savaria tér - Pannónia ház (Fő tér 29.) hangszóróval
* Fő tér 2. számú kamera hangszóróval (Szentháromság szobor mellett)

2023-ban lecserélt analóg kamerák helyszínei:

* Pelikán park
* 48-as tér hangszóróval
* Március 15 tér hangszóróval
* Thököly Imre utcai körforgalom, hangszóróval
* Fő tér Szentháromság szobor hangszóró nélküli kamera

2024-ben az alábbi helyszíneken valósult meg a kamerák cseréje, illetve hangszóróval bővítése:

* Ady tér (kamera csere)
* Aluljáró (6 db kamera és 1 db hangszóró bővítés)
* Szentkirály, Szent István király utca (kamera csere)
* Kiskar–Óperint utca (hangszóró bővítés)
* Éhen Gyula tér (hangszóró bővítés)
* Váci úti szolgáltatóház (51-es kamera) hangszóró bővítés
* Horvát iskola előtt (Pázmány P. krt. 26/a) (hangszóró bővítés)

Szombathely Megyei Jogú Város Közgyűlése 2024. október 10-i alakuló ülésén megalkotta Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendeletét (a továbbiakban: SZMSZ). Az SZMSZ a Polgármesteri Hivatal Hatósági Osztályhoz tartozó Közterület-felügyeletet érintő változásokat is tartalmazott.

A Közterület-felügyelet az elmúlt időszakban a térfigyelő ügyeleti szolgálaton, a gépkocsizó reagáló és a közterületi járőrszolgálaton keresztül rendkívül sokoldalú, rendészeti, ellenőrzési, vagyonvédelmi és biztosítási jellegű tevékenységet végzett. A Közterület-felügyelet továbbá magába foglalja a mezőőri szolgálat és az ebrendészeti szolgálat által ellátott feladatokat is. A Közgyűlés döntése alapján ez a komplex feladatellátás 2025. április 1. napjától a szervezeti egység elnevezésében megjelenik, így a Polgármesteri Hivatal „Közterület-felügyelet” belső szervezeti egységének elnevezése 2025. április 1. napjától „Városrendészet” elnevezésre módosul.

Szombathely Város Rendőrkapitánya és a Közterület-felügyelet irodavezetője rendszeres időközönként tájékoztatta a Bizottságot a közterületek biztonságával kapcsolatos észrevételeiről, a közterületeken a biztonság érdekében kezdeményezett intézkedéseiről. A Bizottság folyamatosan figyelemmel kísérte a rendőrség, a Közterület-felügyelet és a polgárőrségek munkáját és az együttműködés gyakorlati megvalósulását.

A város területén működő polgárőr szervezetek vezetői évente beszámoltak bizottsági ülésen tevékenységükről. A polgárőr szervezetek taglétszámának növelése érdekében a Bizottság támogatásával 2021 februárjában elindult „polgárőr tagtoborzás” folytatódott, amelynek keretén belül az Egyesületek bemutatkozása felkerült a város hivatalos weboldalára (www.szombathely.hu) is, és azóta is megtalálható a felületen.

A közterületen elkövetett bűncselekmények megelőzése érdekében és az okozott károk felderítésére és megelőzésére a Bizottság felkérte a Rendőrséget, a Közterület-felügyeletet és a polgárőrségeket, hogy a szolgálati tevékenységük során erre a területre is fordítsanak figyelmet.

A Bizottság folyamatosan együttműködik a Kábítószerügyi Egyeztető Fórummal, segíti rendszeres tevékenységét, s javaslataival segíti a bűnmegelőzési felvilágosító tevékenység hatékonyságának javítását.

A bűnmegelőzési, közbiztonsági témájú pályázati kiírásokat a Bizottságban képviselt szervek, szervezetek folyamatosan figyelemmel kísérik. Az elmúlt két évben a pályázati lehetőségek szűkültek.

Az Országos Polgárőr Szövetség (a továbbiakban: OPSZ) az ELN/27/2023. sz. határozata (2023.03.31.) alapján pályázatot írt ki a 2023. évben „polgárőr város”, „polgárőr község”, „fővárosi polgárőr kerület” címek elnyerésére. A Bizottság javaslata alapján Szombathely Megyei Jogú Város Önkormányzata a Claudius Polgárőr Egyesülettel közösen nyújtott be pályázatot az OPSZ-hez 2023. évben „polgárőr város” cím elnyerésére. A pályázat elbírálása során az OPSZ „Szombathely, Polgárőr város” kitűntető címet adományozott városunknak, a város lakossága biztonságát szolgáló polgárőrség támogatásáért.

Szombathely Megyei Jogú Város Önkormányzata az éves költségvetésében célkeretet biztosított a közbiztonság javítására és a bűnmegelőzési feladatokra.

A Cselekvési Programban nevesített feladatokra 2022.07.01-2025.03.31-i időszakra összesen 4.000.000,- Ft támogatást biztosított a Közgyűlés. A Cselekvési Program bűnmegelőzési-közbiztonsági feladataira fordított anyagi források 2022.07.01 - 2025.03.31. időszakban történő felhasználását a mellékelt táblázat tartalmazza.

Az éves költségvetésben az Önkormányzat az előbbi összegen felül jelentős anyagi forrást biztosított bűnmegelőzési-közbiztonsági célokra a Szombathelyi Rendőrkapitányságnak, a Szombathelyi Katasztrófavédelmi Kirendeltségnek, a városban működő polgárőr egyesületeknek és a Közterület-felügyeletnek a közterület-felügyelő-rendőr közös 24 órás kamera figyelő és reagáló szolgálatára, valamint drogmegelőzésre és ifjúságvédelmi feladatokra.

A Bizottság a rendelkezésre bocsátott keretet a Cselekvési Programban megfogalmazott célokkal összhangban ítélte oda a kérelmező állami, önkormányzati szervek és civil szervezetek részére. A Bizottság által jutatott támogatásokról a támogatottak határidőre és az előírásoknak megfelelően elszámoltak.

**Szombathely, 2025. március „……”**

 **Kelemen Krisztián**

 **a Bizottság elnöke**